b'\n_START_ARTICLE_\nGrad Vernek\n_START_SECTION_\nZgodovina\n_START_PARAGRAPH_\nGrad Vernek so po vsej verjetnosti postavili grofje Bogenski v prvi polovici 12. stoletja na skalnatem odrastku nad levim bregom Save in sicer na strate\xc5\xa1kem mestu iz katerega so lahko nadzorovali plovbo po reki Savi.  Na gradu so bili njihovi fevdniki vitezi Verne\xc5\xa1ki. Po Bogenskih so posest imeli Vi\xc5\xa1njegorski, nato Ande\xc5\xa1ki grofje,  preko njih pa okoli leta 1250  oglejski patriarh Bertold.  Na tem gradu je patriarh namestil oziroma je imel sede\xc5\xbe oglejski vicedom za svojo posest na Kranjskem.  Pod gradom je bilo tudi istoimensko tr\xc5\xa1ko naselje. Oba je leta 1258 zavzel in poru\xc5\xa1il  koro\xc5\xa1ki vojvoda Ulrik III. Spanheimski. V mirovni pogodbi med vojvodo in oglejskim patriarhom Gregorjem de Montelongo iz konca leta 1261 je Ulrik obljubil, da bo grad ponovno postavil. O izpolnitvi ni jasnih zgodovinskih virov, vsekakor pa je bil grad ponovno pozidan in nanj so se vrnili nekdanji gradi\xc5\xa1\xc4\x8dani vitezi Verne\xc5\xa1ki. _NEWLINE_Leta 1154 in 1156 je omenjen vitez Wolfold de Uernich, grad pa izrecno  kot \xc2\xbbcastrum Werdenech\xc2\xab\xc2\xa0v listini iz leta 1250. Med letoma 1270 in 1276 je grad zasedel \xc4\x8de\xc5\xa1ki kralj Otokar II., vendar pa je grad naprej ostal v oglejski lasti, v fevdu pa so ga imeli koro\xc5\xa1ki vojvode. Tako je pri\xc5\xa1el v fevd Gori\xc5\xa1kih grofov, ko so ti pridobili naslov koro\xc5\xa1kih vojvod._NEWLINE_Gori\xc5\xa1ki grofje so grad Vernek od leta 1335 dajali v sekundarni fevd  Ortenbur\xc5\xa1kim grofom; na njem pa so bili gradi\xc5\xa1\xc4\x8dani njihovi vazali vitezi Wernegkhi. V za\xc4\x8detku 16. stoletja \xe2\x80\x93 verjetno po mo\xc4\x8dnem potresu 1515 \xe2\x80\x93 so pl. Wernegkhi razpadajo\xc4\x8di grad in gospo\xc5\xa1\xc4\x8dino prodali Graffenwegerjem.   J. V. Valvasor poro\xc4\x8da, da so ti iz njegovih ostankov zgradili grad Pogonik, nedale\xc4\x8d ob Savi, kamor so se preselili \xc5\xbee sredi 16. stoletja.   Konec 17. stoletja so gospo\xc5\xa1\xc4\x8dino kupili baroni Apfaltrerji, kot lastnina katerih se grad navaja tudi v 18. stoletju. Razvalina gradu se omenja \xc5\xa1e v abecednem seznamu gra\xc5\xa1\xc4\x8din, gradov in gradi\xc4\x8dev na Kranjskem leta 1854.'